例如電子遊戲業就有遊戲模組（game mod）嘅現象－有好多電子遊戲都好受玩家歡迎，不過就算係最受好評嘅遊戲，啲玩家都會或多或少噉對隻遊戲唔係完全滿意，於是佢哋當中有啲就會編寫所謂嘅遊戲模組程式，用呢啲程式嚟更改隻遊戲嘅內容令隻遊戲更加啱自己心水，遊戲模組有陣時會俾人放上網，仲可能因為整得好而吸引大量嘅玩家下載嚟用，俾人指可以算係由用家做嘅創新。